title: 2014/792/EU: Odluka Komisije оd 13. studenoga 2014. o sustavu ranog upozoravanja namijenjenog dužnosnicima za ovjeravanje Komisije i izvršnim agencijama

text:
               14.11.2014

               HR

               Službeni list Europske unije

               L 329/68

         ODLUKA KOMISIJE
   оd 13. studenoga 2014.
   o sustavu ranog upozoravanja namijenjenog dužnosnicima za ovjeravanje Komisije i izvršnim agencijama

      (2014/792/EU)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu Vijeća (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 56. stavak 1.,
   uzimajući u obzir Uredbu Vijeća (EZ) br. 215/2008 od 18. veljače 2008. o Financijskoj uredbi koja se primjenjuje na Deseti Europski razvojni fond (2), a posebno njezin članak 17.,
   uzimajući u obzir Uredbu (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 (3), a posebno njezin članak 7. stavak 6. i članak 11.,
   budući da:

               (1)

               Komisija, koja je nadležna za izvršenje općeg proračuna Europske unije i provedbu svih ostalih fondova kojima upravlja Unija, uz dužno uvažavanje načela dobrog financijskog upravljanja utvrđenog u člancima 30. do 33. Uredbe (EU, Euratom) br. 966/2012, obvezna je suzbijati prijevare i sve ostale nezakonite djelatnosti kojima se šteti financijskim interesima Unije. Kako bi se zajamčilo da su dužnosnici za ovjeravanje Komisije i izvršnih agencija u potpunosti informirani o prijetnjama financijskim interesima Unije, potrebno je utvrditi unutarnja pravila uz Odluku Komisije C(2014)2784 (4).

               (2)

               Radi borbe protiv prijevara i zaštite financijskih interesa Unije Komisija upotrebljava središnju bazu podataka o isključenjima (CED) iz članka 108. Uredbe (EU, Euratom) br. 966/2012 i Uredbe Komisije (EZ, Euratom) br. 1302/2008 od 17. prosinca 2008. o središnjoj bazi podataka o isključenjima (5) te sustav ranog upozoravanja iz Odluke 2008/969/EZ, Euratom od 16. prosinca 2008. o sustavu ranog upozoravanja namijenjenog dužnosnicima za ovjeravanje Komisije i izvršnim agencijama (6). Dok zakonodavno tijelo ne donese prijedlog o izmjeni Financijske uredbe (7), potrebno je osigurati da sustav ranog upozoravanja i dalje bude učinkovit.

               (3)

               U prijelaznom bi razdoblju svrha sustava ranog upozoravanja trebala ostati ista. Njime bi se trebalo osigurati širenje povjerljivih informacija unutar Komisije i njezinih izvršnih agencija s pomoću prijave upozorenja u sustav ranog upozoravanja u vezi s osobama koje mogu predstavljati prijetnju financijskim interesima i ugledu Unije ili bilo kojem drugom fondu kojim upravlja Unija.

               (4)

               Budući da direktori izvršnih agencija imaju status dužnosnika za ovjeravanje ovlaštenih na osnovi delegiranja Komisije za provedbu odobrenih sredstava za poslovanje, oni bi trebali imati pristup sustavu ranog upozoravanja na isti način kao i službe Komisije za upravljanje administrativnim odobrenim sredstvima i odobrenim sredstvima za poslovanje.

               (5)

               Budući da šefovi delegacija Unije koji djeluju kao dužnosnici Komisije za ovjeravanje na osnovi daljnjeg delegiranja ovlasti u skladu s člankom 56. stavkom 2. Uredbe (EU, Euratom) br. 966/2012 imaju status dužnosnika za ovjeravanje na osnovi delegiranja Komisije za provedbu odobrenih sredstava za poslovanje, trebali bi imati isti pristup sustavu ranog upozoravanja kao i službe Komisije za upravljanje administrativnim odobrenim sredstvima i odobrenim sredstvima za poslovanje.

               (6)

               Europski ured za borbu protiv prijevara (OLAF) u skladu s člankom 7. stavkom 6. Uredbe (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 ima obvezu dostaviti predmetnim službama Komisije bez odgađanja informacije o istragama u tijeku na temelju kojih proizlazi da bi moglo biti primjereno poduzeti administrativne mjere predostrožnosti za zaštitu financijskih interesa Unije. Isto tako u skladu s člankom 11. Uredbe (EU, Euratom) br. 883/2013 ima obvezu izraditi izvješće o završetku istrage i dati preporuke u kojima se, prema potrebi, navode sve mjere koje treba poduzeti, posebno u institucijama. Kako bi se omogućilo da odgovorni dužnosnik za ovjeravanje zatraži upozorenje, potrebno je utvrditi koje informacije OLAF treba podnijeti Komisiji.

               (7)

               OLAF bi trebao imati pristup sustavu ranog upozoravanja radi provođenja svojih regulatornih istražnih zadaća te radi svojih obavještajnih aktivnosti i aktivnosti sprečavanja prijevara u skladu s Uredbom (EU, Euratom) br. 883/2013.

               (8)

               Radi pojednostavnjenja, trebalo bi pojednostavniti funkcioniranje sustava ranog upozoravanja, smanjiti broj kategorija upozorenja i pojasniti njihovo područje primjene, a nazivi upozorenja trebali bi biti jasni sami po sebi.

               (9)

               Upozorenja o provjeri temeljena na informacijama koje dostavlja OLAF trebao bi predložiti odgovorni dužnosnik za ovjeravanje nakon savjetovanja s Glavnom upravom za proračun i pravnom službom, u bliskoj suradnji s OLAF-om.

               (10)

               Upozorenja o isključenju trebao bi predložiti odgovorni dužnosnik za ovjeravanje Komisiji, a Glavna uprava za proračun i pravna služba trebale bi ih, prema potrebi, procijeniti na centraliziran način. Ako se ta upozorenja o isključenju predlažu na temelju informacija koje dostavlja OLAF, trebalo bi ih se procjenjivati u bliskoj suradnji s OLAF-om. Isti postupak trebao bi se primjenjivati ako odgovorni dužnosnik za ovjeravanje namjerava poduzeti bilo što čime bi se moglo negativno utjecati na prava osobe o kojoj je riječ.

               (11)

               Odgovorni dužnosnik za ovjeravanje trebao bi, u bliskoj suradnji s OLAF-om, odlučivati o posljedicama koje su potrebne za zaštitu financijskih interesa Unije i o toj odluci trebao bi obavijestiti OLAF.

               (12)

               Odgovorni dužnosnik za ovjeravanje trebao bi biti nadležan za zahtjeve za unos, izmjenu, brisanje ili obnovu upozorenja. Kako bi se očuvala primjerena razina kontrole, takve zahtjeve trebalo bi podnijeti na hijerarhijskoj razini utvrđenoj u Odluci Komisije C(2014)2784.

               (13)

               Računovodstveni službenik trebao bi osigurati odgovarajuća tehnička rješenja za učinkovitu primjenu sustava ranog upozoravanja s pomoću središnjeg računovodstvenog sustava Komisije.

               (14)

               Detaljne informacije o nalozima za povrat i nalozima za pljenidbu bit će na raspolaganju svim službama Komisije i izvršnim agencijama s pomoću središnjeg računovodstvenog sustava Komisije. Upozorenja W3a (nalog za pljenidbu) i W4 (nalog za povrat) iz Odluke 2008/969/EZ, Euratom trebalo bi ukinuti. Samo te informacije sustavno ne opravdavaju upozorenje. Njima se traži da odgovorni dužnosnik za ovjeravanje provede analizu svih posebnih okolnosti slučaja kako bi se odlučilo je li potrebno upozorenje ili ne.

               (15)

               Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (8) predviđa se da tijekom obrade osobnih podataka Komisija mora poštovati zakonske uvjete povezane s obradom i uvjete koji se odnose na prijenos podataka propisane tom Uredbom i da takva obrada podliježe prethodnoj provjeri Europskog nadzornika za zaštitu podataka, nakon obavijesti dužnosnika Komisije za zaštitu podataka.

               (16)

               Odredbama o zaštiti podataka trebala bi se utvrditi prava osoba čiji podaci jesu ili bi se mogli unijeti u sustav ranog upozoravanja.

               (17)

               Određena prava na zaštitu podataka podliježu iznimkama utvrđenima člankom 20. Uredbe (EZ) br. 45/2001 koje treba analizirati slučaj po slučaj i primijeniti na privremenoj osnovi. Služba nadležna za traženje unosa relevantnih informacija i njihovih izmjena, uključujući ispravke i brisanje, trebala bi odlučivati o primjeni tih iznimaka.

               (18)

               Osobi koja podliježe mogućem upozorenju o isključenju trebala bi se dati mogućnost da izrazi svoje stajalište u pisanom obliku prije nego što se podnese zahtjev za prijavu upozorenja koji se odnosi na tu osobu u sustav ranog upozoravanja. Trebalo bi pružiti istu mogućnost ako odgovorni dužnosnik za ovjeravanje namjerava poduzeti bilo što čime bi se moglo negativno utjecati na prava predmetne osobe.

               (19)

               Tu mogućnost trebalo bi iznimno odgoditi kako bi se očuvala povjerljivost istrage ili nacionalnog pravnog postupka ako postoje čvrsti i zakoniti razlozi.

               (20)

               Odluka 2008/969/EZ, Euratom trebala bi se primjenjivati do 1. srpnja 2015. u onoj mjeri u kojoj je to potrebno kako bi se osiguralo poštovanje uredbi Vijeća o mjerama ograničavanja donesenima na temelju članka 215. Ugovora o funkcioniranju Europske unije (UFEU), dok se u računovodstvenom sustavu temeljenom na načelu nastanka poslovnog događaja (ABAC) ne uzmu u obzir informacije iz mjerodavne baze podataka službe nadležne za instrumente vanjske politike. Riječ je o prijavi upozorenja W5b iz Odluke 2008/969/EZ, Euratom.

               (21)

               Odluka 2008/969/EZ, Euratom trebala bi se do 1. srpnja 2015. primjenjivati na upozorenja W3a i W4 koja bi se do tada trebala izjednačiti s upozorenjima o provjeri za primjenu odjeljka 4. ove Odluke.

               (22)

               Za provedbu ove Odluke potrebno je redovito procjenjivati funkcioniranje sustava ranog upozoravanja i njegov učinkovit doprinos zaštiti financijskih interesa Unije.

         ODLUČILA JE:
   ODJELJAK 1.

      OPĆE ODREDBE

   Članak 1.
   Predmet, područje primjene i cilj
   1.   Ovom se Odlukom uspostavlja sustav ranog upozoravanja namijenjen dužnosnicima za ovjeravanje Komisije i izvršnim agencijama pri izvršenju općeg proračuna Europske unije i provedbu ostalih fondova kojima upravlja Unija.
   2.   Sustavom ranog upozoravanja pridonosi se zaštiti financijskih interesa Unije i ugleda Unije, borbi protiv prijevara i dobrom financijskom upravljanju.
   3.   Svrha sustava ranog upozoravanja jest sljedeća:

               (a)

               obavješćivanje s pomoću prijave upozorenja odgovornih dužnosnika za ovjeravanje Komisije i izvršnih agencija da bi osoba mogla predstavljati prijetnju financijskim interesima i ugledu Unije ili bilo kojem drugom fondu kojim upravlja Unija; i

               (b)

               omogućivanje da odgovorni dužnosnik za ovjeravanje provodi provjere ili poduzima odgovarajuće mjere, uključujući one iz odjeljka 4. na temelju upozorenja.

         4.   Informacijama se pridonosi sljedećem:

               (a)

               sprečavanju rizika s pomoću provjere na temelju pravodobnih informacija o osobi povezanih sa sumnjom ili zaključcima o bilo kojoj od sljedećih radnji:

                           —

                           značajnoj pogrešci ili nepravilnosti,

                           —

                           povredi dužnosti,

                           —

                           teškom kršenju ugovora ili

                           —

                           prijevari, korupciji i ostalim nezakonitim djelatnostima kojima se šteti financijskim interesima Unije kako je navedeno u članku 141. Delegirane Uredbe (EU) br. 1268/2012 (9).

               (b)

               isključenju osobe u smislu članka 106. stavka 1. i članka 109 stavka 1. Uredbe (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 („financijska pravila”).

         Članak 2.
   Definicije
   Za potrebe ove Odluke primjenjuju se sljedeće definicije:

               (a)

               „računovodstveni službenik” znači računovodstveni službenik Komisije ili podređeni član osoblja kojem je računovodstveni službenik delegirao određene zadaće u skladu s člankom 69. Uredbe (EU, Euratom) br. 966/2012;

               (b)

               „odgovorni dužnosnik za ovjeravanje” znači dužnosnik za ovjeravanje na osnovi delegiranja Komisije u smislu članka 65. Uredbe (EU, Euratom) br. 966/2012 nadležan u skladu s internim pravilima za izvršenje općeg proračuna Europske unije („proračun”), uključujući direktore izvršnih agencija, dužnosnike za ovjeravanje na osnovi daljnjeg delegiranja ovlasti u smislu članka 65. te Uredbe koji obavljaju funkciju direktora i šefovi delegacija Unije koji djeluju kao dužnosnici Komisije za ovjeravanje na osnovi daljnjeg delegiranja ovlasti u skladu s člankom 56. stavkom 2. te Uredbe;

               (c)

               „osoba na koju se podaci odnose” znači osoba koju se može identificirati kako je navedeno u Uredbi (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku kretanju podataka;

               (d)

               „zaključci” znače utvrđene činjenice otkrivene tijekom provedbe pravne obveze ili zabilježene u kontekstu revizija ili istraga koje provodi Revizorski sud, Europski ured za borbu protiv prijevara (OLAF), Služba za unutarnju reviziju (IAS) ili bilo koje druge revizije ili kontrole za koju je nadležan odgovorni dužnosnik za ovjeravanje;

               (e)

               „pravna obveza” znači obveza koju je Komisija preuzela u okviru glava V. do VIII. dijela 1. i dijela 2. Uredbe (EU, Euratom) br. 966/2012;

               (f)

               „osoba” znači svaka fizička ili pravna osoba ili svako udruženje bez pravne osobnosti kako slijedi:

                           —

                           primatelj kako je definiran člankom 2. točkom i. Uredbe (EU, Euratom) br. 966/2012,

                           —

                           natjecatelj ili ponuditelj,

                           —

                           podnositelj zahtjeva za bespovratna sredstva,

                           —

                           sudionik u nagradnom natjecanju,

                           —

                           plaćeni vanjski stručnjak u skladu s člankom 204. Uredbe (EU, Euratom) br. 966/2012,

                           —

                           osoba ovlaštena za zastupanje, odlučivanje ili kontrolu nad drugim pravnim osobama iz članka 106. stavka 1. točke (b) i (e) Uredbe (EU, Euratom) br. 966/2012;

               (g)

               „povreda dužnosti” znači kršenje zakona, propisa ili etičkih standarda zanimanja te osobe kao i protuzakonito ponašanje kojim se utječe na njegovu profesionalnu vjerodostojnost;

               (h)

               „podizvođač” znači gospodarski subjekt kojeg je predložio natjecatelj, ponuditelj ili izvođač kako bi izvršio dio ugovora, a javni naručitelj nema izravnu pravnu obvezu s njim;

               (i)

               „značajna pogreška ili nepravilnost” znači značajna pogreška ili nepravilnost kako je definirana člankom 166. stavkom 2. Delegirane Uredbe (EU) br. 1268/2012;

               (j)

               „osoba za kontakt za upozorenje” znači osoba u službi nadležnoj za zahtjev koja je nadležna za dokumentaciju o upozorenju do njegova brisanja.

         Članak 3.
   Funkcioniranje sustava za rano upozoravanje
   1.   Računovodstveni službenik osigurava odgovarajuća tehnička rješenja za učinkovito funkcioniranje sustava ranog upozoravanja i njegovo praćenje.
   Računovodstveni službenik unosi, mijenja, obnavlja ili briše upozorenja u sustavu ranog upozoravanja na zahtjev odgovornog dužnosnika za ovjeravanje.
   2.   Računovodstveni službenik donosi provedbene mjere povezane s tehničkim aspektima i utvrđuje povezane postupke, uključujući u području sigurnosti.
   Računovodstveni službenik o tim mjerama obavješćuje službe Komisije i izvršne agencije.
   Članak 4.
   Ovlasti za zahtjev za upozorenje, njegovu izmjenu, obnavljanje ili brisanje i postupci u vezi s tim
   1.   Samo odgovorni dužnosnik za ovjeravanje može zatražiti prijavu, izmjenu, obnavljanje ili brisanje upozorenja.
   2.   Odgovorni dužnosnik za ovjeravanje šalje zahtjev za prijavu, izmjenu, obnavljanje ili brisanje upozorenja računovodstvenom službeniku. Odgovorni dužnosnik za ovjeravanje upotrebljava obrazac iz Priloga ovoj Odluci.
   3.   Osoba za kontakt za upozorenje iz članka 8. provjerava da su uvjeti iz članaka 11. i 12. ispunjeni prije slanja zahtjeva računovodstvenom službeniku.
   Članak 5.
   Pristup sustavu ranog upozoravanja
   Službe Komisije i izvršne agencije imaju izravan pristup informacijama koje se nalaze u sustavu ranog upozoravanja s pomoću središnjeg računovodstvenog sustava Komisije.
   Službe Komisije ili izvršne agencije nadležne za lokalni sustav mogu upotrebljavati taj središnji računovodstveni sustav kako bi pristupile informacijama koje se nalaze u sustavu ranog upozoravanja ako je zajamčena podudarnost podataka između lokalnog sustava i središnjeg računovodstvenog sustava.
   Članak 6.
   Uporaba sustava ranog upozoravanja
   Informacije pohranjene u sustavu ranog upozoravanja mogu se upotrebljavati samo za potrebe izvršenja proračuna ili provedbu bilo kojeg drugog fonda kojim upravlja Unija. To ne utječe na informacije iz središnje baze podataka o isključenjima iz članka 1. stavaka 2. i 3. Uredbe (EZ, Euratom) br. 1302/2008 (10).
   U skladu s Uredbom (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi OLAF i stavljanju izvan snage Uredbe (EZ) br. 1073/1999 (dalje u tekstu „Uredba o OLAF-u”) OLAF može upotrebljavati informacije iz sustava ranog upozoravanja i središnje baze podataka o isključenjima za svoje istrage i za aktivnosti sprečavanja prijevara, uključujući analize rizika.
   Članak 7.
   Raspored traženja podataka u sustavu ranog upozoravanja
   Odgovorni dužnosnik za ovjeravanje provjerava postoji li u sustavu ranog upozoravanja upozorenje povezano s određenom osobom u sljedećim fazama:

               (a)

               prije unošenja pojedinačne proračunske obveze;

               (b)

               prije unošenja ukupne proračunske obveze ako je u toj fazi osoba poznata;

               (c)

               u slučaju okvirnih proračunskih obveza, prije zaključivanja pravne obveze koja daje pravo na daljnja plaćanja osim ako se odnosi na plaćanja osoblja i naknadu putnih troškova za sudjelovanje na sastancima i natječajima;

               (d)

               u slučaju postupaka javne nabave ili dodjele bespovratnih sredstava, nagradnih natjecanja i poziva na iskaz interesa, najkasnije prije donošenja odluke o dodjeli;

               (e)

               u slučaju javne nabave, ako javni naručitelj ograniči broj natjecatelja pozvanih da podnesu ponudu prije završetka postupka odabira natjecatelja;

               (f)

               prije svih plaćanja, osim ako se odnosi na plaćanja osoblja i naknadu putnih troškova za sudjelovanje na sastancima i natječajima.

         Članak 8.
   Osoba za kontakt za upozorenje
   Osoba za kontakt za upozorenje zadužena je za sljedeće:

               (a)

               priprema zahtjev za prijavu upozorenja;

               (b)

               šalje zahtjev i sve druge informacije povezane s upozorenjem računovodstvenom službeniku;

               (c)

               pruža informacije s pomoću kojih drugi odgovorni dužnosnici za ovjeravanje provode provjere ili odlučuju o posljedicama iz odjeljka 4.

         ODJELJAK 2.

      INFORMACIJE UNESENE U SUSTAV RANOG UPOZORAVANJA

   Članak 9.
   Kategorije upozorenja
   1.   Upozorenja u sustavu ranog upozoravanja dijele se u sljedeće dvije kategorije:

               (a)

               „upozorenja o provjeri” ako je osoba osumnjičena prijevare, korupcije ili druge nezakonite djelatnosti kojima se utječe na financijske interese Unije, kako je utvrđeno člankom 141. Delegirane Uredbe (EU) br. 1268/2012, značajne pogreške ili nepravilnosti, povrede dužnosti ili teškog kršenja ugovora odnosno kada se to ustanovi;

               (b)

               „upozorenja o isključenju” ako je osoba isključena u skladu s razlozima za isključenje propisanima člankom 106. stavkom 1. i člankom 109. stavkom 1. Uredbe (EU, Euratom) br. 966/2012.

         2.   Osoba može podlijegati različitim upozorenjima prijavljenima iz različitih razloga.
   Članak 10.
   Informacije iz upozorenja u sustavu ranog upozoravanja
   Upozorenja u sustavu ranog upozoravanja sadržavaju sljedeće informacije:

               (a)

               identifikaciju osobe;

               (b)

               vrstu upozorenja;

               (c)

               trajanje upozorenja;

               (d)

               razloge zbog kojih osoba predstavlja prijetnju financijskim interesima i ugledu Unije ili bilo kojem drugom fondu kojim upravlja Unija;

               (e)

               informacije u vezi s kontradiktornim postupkom;

               (f)

               ime odgovornog dužnosnika za ovjeravanje;

               (g)

               ime osobe za kontakt za upozorenje iz članka 8. ove Odluke.

         Članak 11.
   Upozorenja o provjeri
   1.   Odgovorni dužnosnik za ovjeravanje može zatražiti upozorenje o provjeri ako je ispunjen jedan od sljedećih uvjeta:

               (a)

               OLAF je u skladu s Uredbom (EU, Euratom) br. 883/2013 obavijestio odgovornog dužnosnika za ovjeravanje ako se istragom pokaže da bi bilo primjereno poduzeti mjere za zaštitu financijskih interesa Unije;

               (b)

               Europski revizorski sud dostavio je informacije Komisiji ili je IAS dostavio informacije odgovornom dužnosniku za ovjeravanje koje upućuju na prijevaru, korupciju ili bilo koju drugu nezakonitu djelatnost kojom se utječe na financijske interese Unije, kako je utvrđeno člankom 141. Delegirane Uredbe (EU) br. 1268/2012, ili na značajne pogreške ili nepravilnosti ili povredu dužnosti ili teško kršenje ugovora u odnosu na osobu;

               (c)

               odgovorni dužnosnik za ovjeravanje izvršio je provjeru, reviziju ili kontrolu navedene prijevare, korupcije ili druge nezakonite djelatnosti kojima se šteti financijskim interesima Unije, kako je utvrđeno člankom 141. Delegirane Uredbe (EU) br. 1268/2012, značajne pogreške, nepravilnosti, povrede dužnosti ili teškog kršenja ugovora u odnosu na osobu ili je zaprimio informacije o takvoj provjeri, reviziji ili kontroli.

         2.   Upozorenje o provjeri traje najviše godinu dana. Briše se kada se zatraži upozorenje o isključenju ili kada provjera više nije potrebna.
   3.   Upozorenje o provjeri automatski se briše na kraju razdoblja iz stavka 2.
   4.   Odgovorni dužnosnik za ovjeravanje može zatražiti obnovu upozorenja o provjeri ako ga OLAF obavijesti da još nije došlo do zaključaka u istragama iz stavka 1., ali da istrage opravdavaju postojanje upozorenja o provjeri. Odgovorni dužnosnik za ovjeravanje isto tako može zatražiti obnovu upozorenja o provjeri ako su uvjeti utvrđeni stavkom 1. točkama (b) i (c) i dalje ispunjeni.
   5.   Odgovorni dužnosnik za ovjeravanje obrazlaže zašto je potrebna obnova za zaštitu financijskih interesa i ugleda Unije.
   6.   Obnova se smatra novim zahtjevom za upozorenje o provjeri.
   Članak 12.
   Upozorenja o isključenju
   1.   Odgovorni dužnosnik za ovjeravanje zatraži upozorenje o isključenju za slučajeve iz članka 106. stavka 1. ili članka 109. stavka 1. Uredbe (EU, Euratom) br. 966/2012.
   2.   Upozorenja o isključenju brišu se na kraju razdoblja isključenja.
   3.   Upozorenja o isključenju automatski se unose u središnju bazu podataka o isključenjima iz sustava ranog upozoravanja.
   Članak 13.
   Informacije koje prosljeđuje OLAF
   Kada OLAF dostavlja informacije u skladu s člankom 7. stavkom 6. Uredbe (EU, Euratom) br. 883/2013 kako bi se pomoglo odgovornom dužnosniku za ovjeravanje pri odlučivanju o poduzimanju mjera predostrožnosti za zaštitu financijskih interesa Europske unije ili u skladu s člankom 11. Uredbe (EU, Euratom) br. 883/2013, tim informacijama obuhvaćeno je sljedeće:

               (a)

               identitet predmetne osobe;

               (b)

               sažetak predmetnih činjenica i rizika utvrđenih u ispitnom postupku; sažetak je dostatan da omogući osobi da je učinkovito saslušana u skladu s člankom 16. ove Odluke;

               (c)

               bilo kakve posebne mjere koje se preporučuju za osiguravanje povjerljivosti, osobito u slučajevima u kojima se upotrebljavaju istražne mjere koje spadaju u nadležnost nacionalnog sudskog tijela, ili u slučaju vanjske istrage, u nadležnost nacionalnog tijela u skladu s nacionalnim propisima koji se primjenjuju za istrage.

         ODJELJAK 3.

      POSTUPOVNE ODREDBE ZA PRIJAVU UPOZORENJA

   Članak 14.
   Prethodna savjetovanja središnjih službi za upozorenja o provjeri
   Prije nego što odluči zatražiti prijavu upozorenja o provjeri na temelju informacija koje je dostavio OLAF u skladu s člankom 7. stavkom 6. i člankom 11. Uredbe (EU, Euratom) br. 883/2013, odgovorni dužnosnik za ovjeravanje savjetuje se s Glavnom upravom za proračun (središnja financijska služba) i, prema potrebi, pravnom službom u bliskoj suradnji s OLAF-om u skladu s Uredbom (EU, Euratom) br. 883/2013.
   Članak 15.
   Procjena upozorenja o isključenju središnjih službi
   Prije traženja upozorenja o isključenju u slučajevima iz članka 106. stavka 1. točki (b), (c) i (e) te članka 109. stavka 1. i njegova primjerenog trajanja koji je predložio odgovorni dužnosnik za ovjeravanje, Glavna uprava za proračun i pravna služba provode centraliziranu procjenu. Ako se upozorenje o isključenju koje je predložio odgovorni dužnosnik za ovjeravanje temelji se na informacijama koje je dostavio OLAF, ta se procjena provodi u bliskoj suradnji s OLAF-om.
   Članak 16.
   Pravo na saslušanje
   1.   Prijava upozorenja podliježe sljedećim pravilima:

               (a)

               Kada odgovorni dužnosnik za ovjeravanje namjerava zatražiti prijavu upozorenja o isključenju ili namjerava poduzeti bilo što čime bi se moglo negativno utjecati na prava predmetne osobe, predmetnoj osobi najprije daje mogućnost da izrazi svoje stajalište u pisanom obliku. Odgovorni dužnosnik za ovjeravanje daje toj osobi najmanje 14 kalendarskih dana da to učini. Istodobno odgovorni dužnosnik za ovjeravanje obavješćuje tu osobu da će se upozorenje registrirati ako ta osoba ne pošalje odgovor.
               Prema potrebi, odgovorni dužnosnik za ovjeravanje daje toj osobi mogućnost da izrazi svoje stajalište na temelju informacija koje je dostavio OLAF.

               (b)

               Ako osoba podnese primjedbe kojima se ne mijenja procjena odgovornog dužnosnika za ovjeravanje, odgovorni dužnosnik za ovjeravanje zatražit će da računovodstveni službenik aktivira upozorenje.
               Ako osoba podnese primjedbe koje, prema mišljenju odgovornog dužnosnika za ovjeravanje upućuju na to da je upozorenje nerazmjerno ili nepotrebno, upozorenje se neće aktivirati i osoba će biti o tome obaviještena.
               Računovodstveni službenik potvrdit će odgovornom dužnosniku za ovjeravanje prijavu upozorenja u sustav ranog upozoravanja, prema potrebi.

               (c)

               Odgovorni dužnosnik za ovjeravanje obavijestit će osobu o aktivaciji upozorenja i njegovom trajanju. Međutim, ta obavijest nije potrebna ako osoba nije odgovorila na poziv da dostavi svoje primjedbe u pisanom obliku.

         2.   Do donošenja odluke o trajanju isključenja odgovorni dužnosnik za ovjeravanje može zatražiti prijavu upozorenja o isključenju u slučajevima iz članka 106. stavka 1. točke (e) Uredbe (EU, Euratom) br. 966/2012 i prije nego što je predmetnoj osobi dao mogućnost da izrazi svoje stajalište. Odgovorni dužnosnik za ovjeravanje daje osobi mogućnost da izrazi svoje stajalište o trajanju isključenja.
   3.   Odgovorni dužnosnik za ovjeravanje može zatražiti prijavu upozorenja o isključenju u slučajevima iz članka 106. stavka 1. točke (a) Uredbe (EU, Euratom) br. 966/2012 i prije nego što je predmetnoj osobi dao mogućnost da izrazi svoje stajalište ako ima službeni dokument kojim se utvrđuje situacija. Odgovorni dužnosnik za ovjeravanje obavješćuje osobu o prijavi upozorenja o isključenju.
   4.   Odgovorni dužnosnik za ovjeravanje može iznimno odgoditi tu mogućnost da osoba izrazi svoje stajalište u pisanom obliku prije podnošenja zahtjeva za prijavu upozorenja o isključenju ili prije poduzimanja bilo čega čime bi se moglo negativno utjecati na prava predmetne osobe, pod uvjetom da postoje čvrsti i zakoniti razlozi da se očuva povjerljivost istrage ili nacionalnog pravnog postupka, pri čemu se nastavlja s prijavom upozorenja.
   5.   Ako OLAF obavješćuje odgovornog dužnosnika za ovjeravanje u skladu s člankom 13., navodi je li potrebno očuvati povjerljivost istrage ili nacionalnog pravnog postupka i je li potrebno odgoditi mogućnosti da osoba izrazi svoje stajalište.
   6.   Osobi se daje mogućnost da izrazi svoje stajalište čim prestanu postojati razlozi za zaštitu istrage ili nacionalnog pravnog postupka.
   Članak 17.
   Zaštita podataka i prava osoba na koje se odnose podaci
   1.   Odgovorni dužnosnik za ovjeravanje obavješćuje osobe na koje se odnose podaci da podaci o njima mogu biti uključeni u sustav ranog upozoravanja i kome ti podaci mogu biti priopćeni. Ta opća informacija dostavlja se u pisanom obliku, osobito u pozivima na podnošenje ponuda, pozivima na podnošenje prijedloga, nagradnim natjecanjima i, ako nema poziva, prije sklapanja ugovora ili dodjele bespovratnih sredstava.
   2.   Odgovorni dužnosnik za ovjeravanje koji zatraži prijavu upozorenja nadležan je za odnose s osobom čiji su podaci uneseni u sustav ranog upozoravanja. Odgovara na zahtjeve predmetne osobe da se isprave netočni ili nepotpuni osobni podaci i na sve ostale zahtjeve ili pitanja te osobe.
   3.   Osoba isto tako može u pisanom obliku zatražiti od računovodstvenog službenika informaciju o tome je li prijavljena u sustavu ranog upozoravanja.
   Računovodstveni službenik dostavlja tu informaciju osim ako odgovorni dužnosnik za ovjeravanje, u dogovoru s OLAF-om, prema potrebi odluči da se primjenjuju ograničenja iz članka 20. stavka 1. Uredbe br. 45/2001.
   4.   Izbrisana upozorenja dostupna su samo u svrhu revizije i istrage i nisu vidljiva korisnicima sustava ranog upozoravanja.
   Međutim, osobni podaci sadržani u upozorenjima koji se odnose na fizičke osobe ostaju dostupni u te svrhe samo tijekom pet godina od brisanja upozorenja.
   Članak 18.
   Revizija upozorenja
   Ako osoba za koju je u sustavu ranog upozoravanja prijavljeno upozorenje dostavi nove elemente kojima dokazuje da razlozi za prijavu više ne postoje, odgovorni dužnosnik za ovjeravanje zatraži brisanje upozorenja.
   Osoba za koju je u sustavu ranog upozoravanja prijavljeno upozorenje o isključenju može uputiti pritužbu Ombudsmanu i zatražiti sudsko preispitivanje.
   ODJELJAK 4.

      POSLJEDICE UPOZORENJA

   Članak 19.
   Opća pravila primjenjiva na posljedice
   1.   Odgovorni dužnosnik za ovjeravanje od osobe za kontakt za upozorenje zatraži sve relevantne informacije kako bi mogao odlučiti o posljedicama utvrđenima u ovom odjeljku.
   2.   Ako odgovorni dužnosnik za ovjeravanje na temelju informacija koje je dostavio OLAF zatraži prijavu upozorenja o provjeri u skladu s člankom 11., odgovorni dužnosnik za ovjeravanje primjenjuje postupak utvrđen u člancima 14. ili 15. ove Odluke i odlučuje o posljedicama u bliskoj suradnji s OLAF-om u skladu s Uredbom (EU, Euratom) br. 883/2013.
   3.   Pri odlučivanju o posljedicama odgovorni dužnosnik za ovjeravanje za sva upozorenja u obzir uzima sljedeće kriterije:

               (a)

               rizike za financijske interese i ugled Unije;

               (b)

               iznos i trajanje pravne obveze;

               (c)

               hitnost u provedbi pravne obveze;

               (d)

               narav činjenica;

               (e)

               ozbiljnost činjenica; i

               (f)

               moguće posljedice na provedbu pravne obveze.

         Za upozorenja o isključenju odgovorni dužnosnik za ovjeravanje isto tako uzima u obzir narav i ozbiljnost razloga za isključenje te nužnost kontinuiteta usluge.
   4.   Odgovorni dužnosnik za ovjeravanje u svakom slučaju opravdava svoju odluku o posljedicama u pisanom obliku.
   Članak 20.
   Posljedice upozorenja o provjeri
   1.   U slučaju postupaka javne nabave, dodjele bespovratnih sredstava ili nagradnih natjecanja ta provjera može biti sljedeća:

               (a)

               odgovorni dužnosnik za ovjeravanje može zatražiti dodatne popratne dokumente kako su utvrđeni u postupku javne nabave, dodjele bespovratnih sredstava ili nagradnih natjecanja;

               (b)

               za postupak dodjele bespovratnih sredstava analiza rizika koji se odnosi na pretfinanciranje.

         2.   U slučaju pravne obveze ta provjera može biti sljedeća:

               (a)

               provjera da je djelovanje u skladu s pravnom obvezom, uključujući poštovanje rokova i sadržaj rezultata;

               (b)

               za postojeća bespovratna sredstva provjera prihvatljivosti troškova prije plaćanja ili provođenja revizije ili provjera na licu mjesta.

         Članak 21.
   Pravo na saslušanje nakon upozorenja o provjeri
   Postupak utvrđen člankom 15. ove Odluke i pravo na saslušanje utvrđeno člankom 16. ove Odluke primjenjuju se i kada odgovorni dužnosnik za ovjeravanje nakon upozorenja o provjeri namjerava poduzeti bilo što čime bi se moglo negativno utjecati na prava predmetne osobe.
   Članak 22.
   Posljedice upozorenja o isključenju u pogledu postupaka i pravnih obveza
   1.   U slučaju postupaka javne nabave, dodjele bespovratnih sredstava ili nagradnih natjecanja odgovorni dužnosnik za ovjeravanje isključuje osobu koja podliježe upozorenju o isključenju iz sudjelovanja u postupcima javne nabave ili dodjele bespovratnih sredstava, osim ako su ispunjeni uvjeti utvrđeni člankom 106. stavkom 2. Uredbe (EU, Euratom) br. 966/2012 kada je osoba u monopolističkom položaju.
   2.   U slučaju postojećih pravnih obveza odgovorni dužnosnik za ovjeravanje odlučuje o posljedicama, uključujući sljedeće:

               (a)

               o nastavku izvršenja ugovora ili dodjele bespovratnih sredstava i provođenju svih odgovarajućih provjera;

               (b)

               o suspendiranju roka za plaćanje u skladu s člankom 92. stavkom 2. Uredbe (EU, Euratom) br. 966/2012;

               (c)

               o suspendiranju plaćanja u skladu s člankom 208. Delegirane Uredbe (EU) br. 1268/2012;

               (d)

               o suspendiranju izvršenja ugovora ili dodjele bespovratnih sredstava u skladu s člankom 116. i člankom 135. stavkom 5. Uredbe (EU, Euratom) br. 966/2012;

               (e)

               o raskidanju pravne obveze ako se pravnom obvezom predviđa raskidanje na temelju informacija za koje je prijavljeno upozorenje.

         3.   Ako je osoba podizvođač, odgovorni dužnosnik za ovjeravanje zatraži od ponuditelja, natjecatelja ili izvođača da zamijeni podizvođača.
   Članak 23.
   Posljedice upozorenja o isključenju na proračunske transakcije
   1.   U slučaju upozorenja o isključenju, prema potrebi, odgovorni dužnosnik za ovjeravanje potvrđuje u računovodstvenom sustavu da bi se plaćanje trebalo izvršiti unatoč postojanju upozorenja.
   2.   Ako je prijavljeno upozorenje o isključenju, ne odobrava se nikakva pojedinačna proračunska obveza, prijava pojedinačne pravne obveze u proračunskim računima na temelju ukupne obveze i preuzimanje pravne obveze na temelju okvirne obveze, osim ako je osoba u monopolističkom položaju pod uvjetima utvrđenima u članku 106. stavku 2. Uredbe (EU, Euratom) br. 966/2012.
   ODJELJAK 5.

      ZAVRŠNE ODREDBE

   Članak 24.
   Stavljanje izvan snage
   Odluka 2008/969/EZ, Euratom o sustavu ranog upozoravanja namijenjenog dužnosnicima za ovjeravanje Komisije i izvršnim agencijama stavlja se izvan snage.
   Članak 25.
   Prijelazne odredbe
   1.   Upozorenja o isključenju prijavljena u skladu s Odlukom 2008/969/EZ, Euratom ostaju aktivna sve do kraja njihova trajanja u skladu s tom Odlukom.
   2.   Upozorenja W1, W2 i W3b prijavljena u skladu s Odlukom 2008/969/EZ, Euratom smatraju se upozorenjima o provjeri na temelju ove Odluke.
   3.   Upozorenja W3a i W4 do 1. srpnja 2015. i dalje se prijavljuju u skladu s uvjetima utvrđenima u Odluci 2008/969/EZ, Euratom. Za primjenu odjeljka 4. ove Odluke upozorenja W3a i W4 smatraju se upozorenjima o provjeri na temelju ove Odluke. Odluka 2008/969/EZ, Euratom do 1. srpnja 2015. i dalje se primjenjuje na upozorenja W5b.
   Članak 26.
   Objavljivanje
   Ova se Odluka objavljuje u Službenom listu Europske unije.

      Sastavljeno u Bruxellesu 13. studenoga 2014.

            Za Komisiju

         Kristalina GEORGIEVA

            Potpredsjednica

      (1)  SL L 298, 26.10.2012., str. 1.

      (2)  SL L 78, 19.3.2008., str. 1.

      (3)  SL L 248, 18.9.2013., str. 1.

      (4)  Odluka Komisije C(2014)2784 od 30. travnja 2014. o unutarnjim pravilima o izvršenju općeg proračuna Europske unije (odjeljak Europske komisije) na znanje odjelima Komisije.

      (5)  SL L 344, 20.12.2008., str. 12.

      (6)  SL L 344, 20.12.2008., str. 125.

      (7)  COM(2014)358 od 18.6.2014.

      (8)  SL L 8, 12.1.2001., str. 1.

      (9)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

      (10)  Uredba Komisije (EZ, Euratom) br. 1302/2008 od 17. prosinca 2008. o središnjoj bazi podataka o isključenjima (SL L 344, 20.12.2008., str. 12.).

      PRILOG

         STANDARDNI OBRAZAC

         Zahtjev odgovornog dužnosnika za ovjeravanje za unos podataka u sustav ranog upozoravanja ili središnju bazu podataka o isključenjima, njihovu izmjenu ili brisanje koji se upućuje računovodstvenom službeniku

         NB: jedan zahtjev po upozorenju

      Predmet: Zahtjev za [prijavu/brisanje/izmjenu] upozorenja u [sustavu ranog upozoravanja/središnjoj bazi podataka o isključenjima]
      Ime dužnosnika:
      Ime osobe za kontakt za upozorenje:
      Zahtjev za

                  ☐

                  prijavu upozorenja

                  ☐

                  brisanje upozorenja (1) čiji je unos zatražen obaviješću Ares [xx] od:

                  ☐

                  izmjenu upozorenja (2) (uključujući obnovu postojeće prijave) čiji je unos zatražen obaviješću Ares [xx] od:

            u vezi sa sljedećom osobom:
      naziv (i, ako je osoba fizička osoba, ime) osobe:
      pravni oblik (za pravni subjekt):
      naziv, ime osobe/a ovlaštene/ovlaštenih za zastupanje pravne osobe:
      adresa (za pravnu osobu adresa sjedišta): ulica/br./poštanski broj/mjesto/država)

         Informacije povezane s dokumentacijom pravnih subjekata:

                  ☐

                  Taj subjekt već postoji u dokumentaciji pravnih subjekata pod sljedećom oznakom/sljedećim oznakama: 6.

                  ☐

                  Zahtjev za potvrđivanje tog subjekta u dokumentaciji pravnih subjekata već je proveden.

            Prilažem kopiju zahtjeva u sustavu ABAC, koji ima sljedeću oznaku (obično počinje s „ABC”): Priložen je popratni dokument za potvrđivanje zahtjeva.

                  ☐

                  Zahtjev se odnosi na subjekt koji ne postoji u dokumentaciji pravnih subjekata i o kojem su informacije dobivene od tijela koje sudjeluje u izvršavanju proračuna ili tijela u skladu s člankom 108. stavcima 2. i 3. Financijske uredbe (u prilogu).

                  1)

                  Tražim unos sljedećeg upozorenja:

                              ☐

                                 upozorenje o provjeri zbog sljedećeg:

                              Ako je potrebno, navesti upućivanje na savjetovanje s GU za proračun i, prema potrebi, pravnom službom:

                              ☐

                                 isključenje u skladu s Financijskom uredbom

                                          ☐

                                             članak 106. stavak 1. točka (a) Financijske uredbe

                                          ☐

                                             članak 106. stavak 1. točka (b) Financijske uredbe

                                    Navesti naziv suda koji je donio pravomoćnu presudu:
                              Navesti datum donošenja pravomoćne presude: DD/MM/GGGG

                              Navesti upućivanje na procjenu pravne službe i GU za proračun:
                              Navesti upućivanje na kontradiktorni postupak:

                              ☐

                                 članak 106. stavak 1. točka (c) Financijske uredbe

                              Navesti upućivanje na procjenu pravne službe i GU za proračun:
                              Navesti upućivanje na kontradiktorni postupak:

                              ☐

                                 članak 106. stavak 1. točka (d) Financijske uredbe

                              Navesti upućivanje na kontradiktorni postupak:

                              ☐

                                 članak 106. stavak 1. točka (e) Financijske uredbe

                              Navesti upućivanje na procjenu pravne službe i GU za proračun:
                              Navesti upućivanje na kontradiktorni postupak:
                              Navesti naziv suda koji je donio pravomoćnu presudu:
                              Navesti datum donošenja pravomoćne presude: DD/MM/GGGG

                  ☐

                  članak 106. stavak 1. točka (f) Financijske uredbe (sankcije iz članka 109. stavka 1. Financijske uredbe)
                  Navesti upućivanje na procjenu pravne službe i GU za proračun:
                  Navesti upućivanje na kontradiktorni postupak i upućivanje na odluku odgovornog dužnosnika za ovjeravanje te datum:

                  2)

                  Opis razloga za zahtjev za upozorenje
                   (3)
                  :

                  3)

                  Trajanje prijave
                   (4)
                  :

            Potvrđujem da su priopćene informacije prikupljene i dostavljene u skladu s Uredbom (EZ) br. 45/2001 Europskog parlamenta i Vijeća o zaštiti osobnih podataka.

         [Potpis osobe koja je ovlaštena zatražiti unos, brisanje ili izmjenu upozorenja]

      Primjerak:

         (1)  Ne popunjavati rubrike 1. do 4.

         (2)  Popuniti sve rubrike, ne samo one obuhvaćene zahtjevom o izmjeni.

         (3)  Kada se opis ne može dati u skladu sa zahtjevima o povjerljivosti, navesti: „povjerljivo”.

         (4)  O trajanju isključenja u skladu s člankom 106. stavkom 1. točkama (b), (c), (e) i (f) Financijske uredbe odlučuje dužnosnik za ovjeravanje u smislu članka 2. Odluke o sustavu ranog upozoravanja. Isključenje u skladu s člankom 106. stavkom 1. točkama (a) i (d) Financijske uredbe traje najviše 5 godina.


title: Odluka (EU) 2015/470 Europskog parlamenta i Vijeća od 11. ožujka 2015. o mobilizaciji Europskog fonda za prilagodbu globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (zahtjev EGF/2013/011 BE/Saint-Gobain Sekurit, iz Belgije)

text:
               20.3.2015

               HR

               Službeni list Europske unije

               L 76/56

         ODLUKA (EU) 2015/470 EUROPSKOG PARLAMENTA I VIJEĆA
   od 11. ožujka 2015.
   o mobilizaciji Europskog fonda za prilagodbu globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (zahtjev EGF/2013/011 BE/Saint-Gobain Sekurit, iz Belgije)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1927/2006 Europskog parlamenta i Vijeća od 20. prosinca 2006. o osnivanju Europskog fonda za prilagodbe globalizaciji (1), a posebno njezin članak 12. stavak 3.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Europski fond za prilagodbu globalizaciji (EGF) osnovan je radi pružanja dodatne potpore radnicima koji su otpušteni slijedom velikih strukturnih promjena u tokovima svjetske trgovine nastalih zbog globalizacije te kako bi im se pomoglo pri ponovnom uključivanju na tržište rada.

               (2)

               EGF ne smije premašiti najveći godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (3).

               (3)

               Belgija je 19. prosinca 2013. podnijela zahtjev za mobilizaciju EGF-a u vezi s otpuštanjima u poduzeću Saint-Gobain Sekurit Benelux SA te ga je do 4. srpnja 2014. dopunjavala dodatnim informacijama. Taj je zahtjev u skladu s uvjetima za određivanje financijskih doprinosa kako je utvrđeno člankom 10. Uredbe (EZ) br. 1927/2006. Komisija stoga predlaže mobilizaciju iznosa od 1 339 928 EUR.

               (4)

               EGF bi stoga trebalo mobilizirati radi pružanja financijskog doprinosa za zahtjev koji je podnijela Belgija,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2015. mobilizira se Europski fond za prilagodbu globalizaciji kako bi se pružio iznos od 1 339 928 EUR u odobrenim sredstvima za preuzimanje obveza i odobrenim sredstvima za plaćanja.
   Članak 2.
   Ova se Odluka objavljuje u Službenom listu Europske unije.

      Sastavljeno u Strasbourgu, 11. ožujka 2015.

            Za Europski parlament

            Predsjednik

         M. SCHULZ

            Za Vijeće

            Predsjednica

         Z. KALNIŅA-LUKAŠEVICA

      (1)  SL L 406, 30.12.2006., str. 1.

      (2)  SL C 373, 20.12.2013., str. 1.

      (3)  SL L 347, 20.12.2013., str. 884.


title: 90/674/EEZ: Odluka Vijeća od 19. studenoga 1990. o sklapanju Sporazuma o osnivanju Europske banke za obnovu i razvoj

text:
               11/Sv. 113

               HR

               Službeni list Europske unije

               59

         31990D0674

               L 372/1

               SLUŽBENI LIST EUROPSKE UNIJE

         ODLUKA VIJEĆA
   od 19. studenoga 1990.
   o sklapanju Sporazuma o osnivanju Europske banke za obnovu i razvoj
   (90/674/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 235.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da narodi srednje i istočne Europe imaju bliske povijesne veze s narodima Zajednice; budući da su te veze ojačane sporazumima o suradnji i trgovini;
   budući da su zemlje srednje i istočne Europe predane temeljnim načelima višestranačke demokracije, vladavini prava i poštovanju ljudskih prava; budući da su te zemlje voljne provesti reforme kako bi napredovale prema tržišno usmjerenom gospodarstvu;
   budući da će gospodarske reforme značajno doprinijeti snažnom razvoju gospodarskih odnosa između tih zemalja i Zajednice; i budući da će to pomoći promicati usklađen razvoj gospodarskih djelatnosti u Zajednici;
   budući da će prijelaz na tržišno usmjereno gospodarstvo zahtijevati značajno ulaganje uglavnom u privatni sektor, ali i u javni sektor; budući da bi osnivanje posebne banke pomoglo prikupiti financijska sredstva potrebna za takvo ulaganje;
   budući da je 40 zemalja uključujući Europsku ekonomsku zajednicu i Europsku investicijsku banku iskazalo namjeru o članstvu u Europskoj banci za obnovu i razvoj, koja je po temeljnom karakteru europska, a po svom članstvu međunarodna; budući da su s tim ciljem usvojile pojedine odredbe Sporazuma;
   budući da je potrebno sklapanje Sporazuma od strane Europske ekonomske zajednice kako bi se postigli ciljevi Zajednice u području gospodarskih vanjskih odnosa; budući da Ugovorom za donošenje ove Odluke nisu predviđene druge ovlasti osim onih iz članka 235.,
   ODLUČILO JE:
   Članak 1.
   Sporazum o osnivanju Europske banke za obnovu i razvoj odobrava se u ime Europske ekonomske zajednice.
   Tekst Sporazuma je priložen ovoj Odluci.
   Članak 2.
   Guvernera i zamjenika guvernera Banke koji predstavljaju Zajednicu na temelju članka 23. stavka 1. Sporazuma imenuje Komisija.
   Članak 3.
   1.   Komisija u ime Zajednice imenuje instituciju koja će biti depozitar na temelju članka 34. stavka 1. Sporazuma.
   2.   Komisija je službeni subjekt s kojim Banka može komunicirati na temelju članka 34. stavka 2. Sporazuma.
   Članak 4.
   Predsjednik Vijeća u ime Zajednice polaže instrument odobravanja na temelju članka 61. Sporazuma.
   Članak 5.
   Ova se Odluka objavljuje u Službenom listu Europskih zajednica
       (2).

      Sastavljeno u Bruxellesu 19. studenoga 1990.

            Za Vijeće

            Predsjednik

         G. CARLI

      (1)  SL C 284, 12.11.1990.

      (2)  Dan stupanja na snagu Sporazuma objavljuje Glavno tajništvo Vijeća u Službenom listu Europskih zajednica.


title: 2014/735/EU: Odluka Vijeća od 9. listopada 2014. o stajalištu koje treba usvojiti u ime Europske unije u okviru Vijeća za stabilizaciju i pridruživanje osnovanog Sporazumom o stabilizaciji i pridruživanju između Europskih zajednica i njihovih država članica, s jedne strane, i Crne Gore, s druge strane, u pogledu zamjene Protokola 3. uz taj Sporazum o definiciji pojma „proizvodi s podrijetlom” i načinima administrativne suradnje novim protokolom u kojem se u pogledu pravila izvornosti upućuje na Regionalnu konvenciju o paneuromediteranskim povlaštenim pravilima o podrijetlu

text:
               23.10.2014

               HR

               Službeni list Europske unije

               L 304/97

         ODLUKA VIJEĆA
   od 9. listopada 2014.
   o stajalištu koje treba usvojiti u ime Europske unije u okviru Vijeća za stabilizaciju i pridruživanje osnovanog Sporazumom o stabilizaciji i pridruživanju između Europskih zajednica i njihovih država članica, s jedne strane, i Crne Gore, s druge strane, u pogledu zamjene Protokola 3. uz taj Sporazum o definiciji pojma „proizvodi s podrijetlom” i načinima administrativne suradnje novim protokolom u kojem se u pogledu pravila izvornosti upućuje na Regionalnu konvenciju o paneuromediteranskim povlaštenim pravilima o podrijetlu

      (2014/735/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Protokol 3. uz Sporazum o stabilizaciji i pridruživanju između Europskih zajednica i njihovih država članica, s jedne strane, i Crne Gore, s druge strane (1) („Sporazum”), odnosi se na definiciju pojma „proizvodi s podrijetlom” i načina administrativne suradnje („Protokol 3.”).

               (2)

               Regionalnom konvencijom o paneuromediteranskim povlaštenim pravilima o podrijetlu (2) („Konvencija”) predviđene su odredbe o podrijetlu robe kojom se trguje na temelju relevantnih sporazuma sklopljenih između ugovornih stranaka. Crna Gora i ostali sudionici procesa stabilizacije i pridruživanja sa zapadnog Balkana pozvani su da se pridruže sustavu paneuropske dijagonalne kumulacije podrijetla utvrđenom Solunskim programom koji je podržalo Europsko vijeće u lipnju 2003. Odlukom Euro-mediteranske ministarske konferencije od listopada 2007. pozvani su da pristupe Konvenciji.

               (3)

               Unija i Crna Gora potpisale su Konvenciju 15. lipnja 2011.

               (4)

               Unija i Crna Gora dostavile su depozitaru Konvencije svoje isprave o prihvatu 26. ožujka 2012. odnosno 2. srpnja 2012. Stoga je Konvencija primjenom članka 10. stavka 3. Konvencije stupila na snagu 1. svibnja 2012. za Uniju i 1. rujna 2012. za Crnu Goru.

               (5)

               Člankom 6. Konvencije predviđa se da svaka ugovorna stranka treba poduzeti odgovarajuće mjere kako bi se osigurala učinkovita primjena Konvencije. U tu svrhu Vijeće o stabilizaciji i pridruživanju osnovano Sporazumom treba donijeti odluku kojom se Protokol 3. zamjenjuje novim protokolom u kojem se u pogledu pravila izvornosti upućuje na Konvenciju.

               (6)

               Stajalište Unije u okviru Vijeća za stabilizaciju i pridruživanje trebalo bi se stoga temeljiti na priloženom nacrtu odluke,

         DONIJELO JE OVU ODLUKU:
   Članak 1.
   Stajalište koje treba usvojiti u imeEuropske unije u okviru Vijeća za stabilizaciju i pridruživanje osnovanog Sporazumom o stabilizaciji i pridruživanju između Europskih zajednica i njihovih država članica, s jedne strane, i Crne Gore, s druge strane, u pogledu zamjene Protokola 3. uz taj Sporazum o definiciji pojma „proizvodi s podrijetlom” i načinima administrativne suradnje novim protokolom u kojem se u pogledu pravila izvornosti upućuje na Regionalnu konvenciju o paneuromediteranskim povlaštenim pravilima o podrijetlu, temelji se na nacrtu odluke Vijeća za stabilizaciju i pridruživanje priloženom ovoj Odluci.
   Predstavnici Unije u Vijeću za stabilizaciju i pridruživanje mogu prihvatiti manje izmjene nacrta odluke Vijeća za stabilizaciju i pridruživanje bez daljnje odluke Vijeća.
   Članak 2.
   Nakon donošenja, odluka Vijeća za stabilizaciju i pridruživanje objavljuje se u Službenom listu Europske unije.
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 9. listopada 2014.

            Za Vijeće

            Predsjednik

         A. ALFANO

      (1)  SL L 108, 29.4.2010., str. 3.

      (2)  SL L 54, 26.2.2013., str. 4.

      NACRT
      ODLUKE br. … VIJEĆA ZA STABILIZACIJU I PRIDRUŽIVANJE EU-a i CRNE GORE
      od
      o zamjeni Protokola 3. uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Crne Gore, s druge strane o definiciji pojma „proizvodi s podrijetlom” i načina administrativne suradnje
      VIJEĆE ZA STABILIZACIJU I PRIDRUŽIVANJE EU - CRNA GORA,
      uzimajući u obzir Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Crne Gore, s druge strane, potpisan u Luxembourgu 15. listopada 2007. (1), a posebno njegov članak 44.,
      uzimajući u obzir Protokol 3. uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Crne Gore, s druge strane,o definiciji pojma „proizvodi s podrijetlom” i načina administrativne suradnje,
      budući da:

                  (1)

                  U članku 44. Sporazuma o stabilizaciji i pridruživanju između Europskih zajednica i njihovih država članica, s jedne strane, i Crne Gore, s druge strane („Sporazum”) upućuje se na Protokol 3. o definiciji pojma „proizvodi s podrijetlom” i načina administrativne suradnje („Protokol 3.”), kojim se utvrđuju pravila o podrijetlu i predviđa kumulacija podrijetla između Unije, Crne Gore, Turske i bilo koje druge zemlje ili državnog područja koje sudjeluje u procesu stabilizacije i pridruživanja Unije.

                  (2)

                  Člankom 39. Protokola 3. predviđa se da Vijeće za stabilizaciju i pridruživanje uspostavljeno člankom 119. Sporazuma može odlučiti izmijeniti odredbe tog Protokola.

                  (3)

                  Regionalnom konvencijom o paneuromediteranskim povlaštenim pravilima o podrijetlu (2) („Konvencija”), protokole o pravilima podrijetla koji su na snazi u državama paneuromediteranskog područja nastoji se zamijeniti jedinstvenim pravnim aktom. Crna Gora i ostali sudionici procesa stabilizacije i pridruživanja sa zapadnog Balkana pozvani su da se pridruže sustavu paneuropske dijagonalne kumulacije podrijetla utvrđenom Solunskim programom koji je podržalo Europsko vijeće u lipnju 2003. Odlukom Euro-mediteranske ministarske konferencije od listopada 2007. pozvani su da pristupe Konvenciji.

                  (4)

                  Unija i Crna Gora potpisale su Konvenciju 15. lipnja 2011.

                  (5)

                  Unija i Crna Gora dostavile su depozitaru Konvencije svoje isprave o prihvatu 26. ožujka 2012. odnosno 2. srpnja 2012. Stoga je, primjenom članka 10. stavka 3. Konvencije, Konvencija stupila na snagu 1. svibnja 2012. za Uniju i 1. rujna 2012. za Crnu Goru.

                  (6)

                  Ako prijelaz na Konvenciju nije istodoban za sve ugovorne stranke u zoni kumulacije, to ne bi smjelo dovesti do manje povoljnog položaja u usporedbi s ranijim položajem u okviru Protokola 3.

                  (7)

                  Protokol 3. trebalo bi stoga zamijeniti novim protokolom koji uključuje upućivanje na Konvenciju.

            DONIJELO JE OVU ODLUKU:
      Članak 1.
      Protokol 3. uz Sporazum o stabilizaciji i pridruživanju između Europskih zajednica i njihovih država članica, s jedne strane, i Crne Gore, s druge strane, o definiciji pojma „proizvodi s podrijetlom” i načinima administrativne suradnje zamjenjuje se tekstom iz Priloga ovoj Odluci.
      Članak 2.
      Ova Odluka stupa na snagu na dan donošenja.
      Primjenjuje se od 1. rujna 2014.

         Sastavljeno u

               Za Vijeće za stabilizaciju i pridruživanje

               Predsjednik

         (1)  SL L 108, 29.4.2010., str. 3.

         (2)  SL L 54, 26.2.2013., str. 4.

         PRILOG
         Protokol 3.
         o definiciji pojma „proizvodi s podrijetlom” i načinima administrativne suradnje
         Članak 1.
         Primjenjiva pravila o podrijetlu
         Za potrebe provedbe ovog Sporazuma primjenjuju se Dodatak I. i odgovarajuće odredbe Dodatka II. Regionalnoj konvenciji o paneuromediteranskim povlaštenim pravilima o podrijetlu (1) („Konvencija”).
         Sva upućivanja na „odgovarajući Sporazum” u Dodatku I. i u odgovarajućim odredbama Dodatka II. Konvenciji smatraju se upućivanjima na ovaj Sporazum.
         Članak 2.
         Rješavanje sporova
         Sporovi o postupcima provjere iz članka 32. Dodatka I. Konvenciji, koji se ne mogu riješiti između carinskih tijela koja traže provjeru i carinskih tijela odgovornih za provedbu provjere, podnose se Vijeću za stabilizaciju i pridruživanje.
         U svakom slučaju rješavanje sporova između uvoznika i carinskih tijela zemlje uvoznice provodi se na temelju zakonodavstva te zemlje.
         Članak 3.
         Izmjene Protokola
         Vijeće za stabilizaciju i pridruživanje može donijeti odluku o izmjeni ovog Protokola.
         Članak 4.
         Povlačenje iz Konvencije
         1.   Ako Europska unija ili Crna Gora depozitaru konvencije dostave pismenu obavijest o svojoj namjeri povlačenja iz Konvencije u skladu s njezinim člankom 9., Europska unija i Crna Gora odmah započinju pregovore o pravilima o podrijetlu radi provedbe ovog Sporazuma.
         2.   Do stupanja na snagu novoutvrđenih pravila o podrijetlu na ovaj Sporazum i dalje se primjenjuju pravila o podrijetlu iz Dodatka I. i, po potrebi, odgovarajuće odredbe Dodatka II. Konvenciji koji su primjenjivi u trenutku povlačenja. Međutim od trenutka povlačenja smatra se da je pravilima o podrijetlu iz Dodatka I. i, po potrebi, odgovarajućim odredbama Dodatka II. Konvenciji dopuštena dvostrana kumulacija samo između Europske unije i Crne Gore.
         Članak 5.
         Prijelazne odredbe – kumulacija
         1.   Neovisno o članku 3. Dodatka I. Konvenciji, pravila o kumulaciji utvrđena člancima 3. i 4. Protokola 3. uz ovaj Sporazum, kako je usvojen od strane Europske unije i Crne Gore u trenutku sklapanja Sporazuma (2), i dalje se primjenjuju između stranaka ovog Sporazuma dok Konvencija ne postane primjenjiva za sve ugovorne stranke Konvencije navedene u tim člancima.
         2.   Neovisno o članku 16. stavku 5. i članku 21. stavku 3. Dodatka I. Konvenciji, ako kumulacija uključuje samo države EFTA-e, Farske otoke, Europsku uniju, Tursku i sudionike procesa stabilizacije i pridruživanja, dokaz podrijetla može biti potvrda o prometu robe EUR.1 ili izjava o podrijetlu.

            (1)  SL L 54, 26.2.2013., str. 4.

            (2)  SL L 108, 29.4.2010., str. 3.


title: Odluka Vijeća (ZVSP) 2016/208 od 15. veljače 2016. o izmjeni Odluke (ZVSP) 2015/260 o produljenju mandata posebnog predstavnika Europske unije za ljudska prava

text:
               16.2.2016

               HR

               Službeni list Europske unije

               L 39/47

         ODLUKA VIJEĆA (ZVSP) 2016/208
   od 15. veljače 2016.
   o izmjeni Odluke (ZVSP) 2015/260 o produljenju mandata posebnog predstavnika Europske unije za ljudska prava
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2. i članak 33.,
   uzimajući u obzir prijedlog visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 25. srpnja 2012. donijelo Odluku 2012/440/ZVSP (1) o imenovanju g. Stavrosa LAMBRINIDISA posebnim predstavnikom Europske unije (PPEU) za ljudska prava.

               (2)

               Vijeće je 17. veljače 2015. donijelo Odluku (ZVSP) 2015/260 (2) o produljenju mandata PPEU-a do 28. veljače 2017.

               (3)

               Odlukom (ZVSP) 2015/260 određen je financijski referentni iznos koji treba obuhvatiti razdoblje od 1. ožujka 2015. do 29. veljače 2016. Potrebno je utvrditi novi financijski referentni iznos za razdoblje od 1. ožujka 2016. do 28. veljače 2017.

               (4)

               U skladu s time Odluku (ZVSP) 2015/260 trebalo bi izmijeniti na odgovarajući način,

         DONIJELO JE OVU ODLUKU:
   Članak 1.
   U članku 5. Odluke (ZVSP) 2015/260 stavak 2. zamjenjuje se sljedećim:

      „2.   Financijski referentni iznos namijenjen pokrivanju rashoda povezanih s mandatom PPEU-a u razdoblju od 1. ožujka 2016. do 28. veljače 2017. iznosi 825 000 EUR.”

   Članak 2.
   Ova Odluka stupa na snagu na dan donošenja.

      Sastavljeno u Bruxellesu 15. veljače 2016.

            Za Vijeće

            Predsjednica

         F. MOGHERINI

      (1)  Odluka Vijeća 2012/440/ZVSP od 25. srpnja 2012. o imenovanju posebnog predstavnika Europske unije za ljudska prava (SL L 200, 27.7.2012., str. 21.).

      (2)  Odluka Vijeća (ZVSP) 2015/260 od 17. veljače 2015. o produljenju mandata posebnog predstavnika Europske unije za ljudska prava (SL L 43, 18.2.2015., str. 29.).


title: Odluka Vijeća (ZVSP) 2016/608 od 18. travnja 2016. o privremenom prihvatu određenih Palestinaca u države članice Europske unije

text:
               20.4.2016

               HR

               Službeni list Europske unije

               L 104/18

         ODLUKA VIJEĆA (ZVSP) 2016/608
   od 18. travnja 2016.
   o privremenom prihvatu određenih Palestinaca u države članice Europske unije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29. i članak 31. stavak 1.,
   budući da:

               (1)

               Vijeće je 5. ožujka 2015. donijelo Odluku (ZVSP) 2015/363 (1) o privremenom prihvatu određenih Palestinaca u države članice, kojom je predviđeno produljenje roka valjanosti njihovih nacionalnih dozvola za ulazak i boravak na državnom području država članica iz Zajedničkog stajališta 2002/400/ZVSP (2) za daljnje razdoblje od 24 mjeseca.

               (2)

               Na temelju ocjene primjene Zajedničkog stajališta 2002/400/ZVSP, Vijeće smatra da je primjereno produljiti rok valjanosti tih dozvola za daljnje razdoblje od 24 mjeseca,

         DONIJELO JE OVU ODLUKU:
   Članak 1.
   Države članice iz članka 2. Zajedničkog stajališta 2002/400/ZVSP produljuju rok valjanosti nacionalnih dozvola za ulazak i boravak izdanih na temelju članka 3. Zajedničkog stajališta za daljnje razdoblje od 24 mjeseca, počevši od 31. siječnja 2016.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 18. travnja 2016.

            Za Vijeće

            Predsjednica

         F. MOGHERINI

      (1)  Odluka Vijeća (ZVSP) 2015/363 od 5. ožujka 2015. o privremenom prihvatu određenih Palestinaca u države članice Europske unije (SL L 62, 6.3.2015., str. 24.).

      (2)  Zajedničko stajalište Vijeća 2002/400/ZVSP od 21. svibnja 2002. o privremenom prihvatu određenih Palestinaca u države članice Europske unije (SL L 138, 28.5.2002., str. 33.).


title: Odluka Vijeća (ZVSP) 2015/556 od 7. travnja 2015. o izmjeni Odluke Vijeća 2010/413/ZVSP o mjerama ograničavanja protiv Irana

text:
               8.4.2015

               HR

               Službeni list Europske unije

               L 92/101

         ODLUKA VIJEĆA (ZVSP) 2015/556
   od 7. travnja 2015.
   o izmjeni Odluke Vijeća 2010/413/ZVSP o mjerama ograničavanja protiv Irana
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2010/413/ZVSP od 26. srpnja 2010. o mjerama ograničavanja protiv Irana i stavljanju izvan snage Zajedničkog stajališta 2007/140/ZVSP (1), a posebno njezin članak 23.,
   budući da:

               (1)

               Vijeće je 26. srpnja 2010. donijelo Odluku 2010/413/ZVSP.

               (2)

               Presudom od 22. siječnja 2015. u spojenim predmetima T-420/11 i T-56/12, Opći sud Europske unije poništio je odluke Vijeća 2011/299/ZVSP (2) i 2011/783/ZVSP (3) u mjeri u kojoj obuhvaćaju sljedeće subjekte na popisu osoba i subjekata koji podliježu mjerama ograničavanja iz Priloga II. Odluci 2010/413/ZVSP: Ocean Capital Administration GmbH, First Ocean Administration GmbH, First Ocean GmbH & Co. KG, Second Ocean Administration GmbH, Second Ocean GmbH & Co. KG, Third Ocean Administration GmbH, Third Ocean GmbH & Co. KG, Fourth Ocean Administration GmbH, Fourth Ocean GmbH & Co. KG, Fifth Ocean Administration GmbH, Fifth Ocean GmbH & Co. KG, Sixth Ocean Administration GmbH, Sixth Ocean GmbH & Co. KG, Seventh Ocean Administration GmbH, Seventh Ocean GmbH & Co. KG, Eighth Ocean Administration GmbH, Eighth Ocean GmbH & Co. KG, Ninth Ocean Administration GmbH, Ninth Ocean GmbH & Co. KG, Tenth Ocean Administration GmbH, Tenth Ocean GmbH & Co. KG, Eleventh Ocean Administration GmbH, Eleventh Ocean GmbH & Co. KG, Twelfth Ocean Administration GmbH, Twelfth Ocean GmbH & Co. KG, Thirteenth Ocean Administration GmbH, Fourteenth Ocean Administration GmbH, Fifteenth Ocean Administration GmbH, Sixteenth Ocean Administration GmbH, Kerman Shipping Co. Ltd, Woking Shipping Investments Ltd, Shere Shipping Co. Ltd, Tongham Shipping Co. Ltd, Uppercourt Shipping Co. Ltd, Vobster Shipping Co. Ltd, Lancelin Shipping Co. Ltd., IRISL Maritime Training Institute, Kheibar Co. i Kish Shipping Line Manning Co.

               (3)

               Na temelju novog obrazloženja ta bi 32 subjekta trebala biti ponovno uvrštena na popis osoba i subjekata koji podliježu mjerama ograničavanja.

               (4)

               Presudom od 22. siječnja 2015. u predmetu T-176/12 Opći sud Europske unije poništio je Odluku Vijeća 2012/35/ZVSP (4) o uvrštavanju banke Bank Tejarat na popis osoba i subjekata koji podliježu mjerama ograničavanja iz Priloga II. Odluci 2010/413/ZVSP.

               (5)

               Na temelju novog obrazloženja banka Bank Tejarat trebala bi biti ponovo uvrštena na popis osoba i subjekata koji podliježu mjerama ograničavanja.

               (6)

               Odluku 2010/413/ZVSP trebalo bi na odgovarajući način izmijeniti,

         DONIJELO JE OVU ODLUKU:
   Članak 1.
   Prilog II. Odluci 2010/413/ZVSP mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 7. travnja 2015.

            Za Vijeće

            Predsjednik

         E. RINKĒVIČS

      (1)  SL L 195, 27.7.2010., str. 39.

      (2)  Odluka Vijeća 2011/299/ZVSP od 23. svibnja 2011. o izmjeni Odluke 2010/413/ZVSP o mjerama ograničavanja protiv Irana (SL L 136, 24.5.2011., str. 65.).

      (3)  Odluka Vijeća 2011/783/ZVSP od 1. prosinca 2011. o izmjeni Odluke 2010/413/ZVSP o mjerama ograničavanja protiv Irana (SL L 319, 2.12.2011., str. 71.).

      (4)  Odluka Vijeća 2012/35/ZVSP od 23. siječnja 2012. o izmjeni Odluke 2010/413/ZVSP o mjerama ograničavanja protiv Irana (SL L 19, 24.1.2012., str. 22.).

      PRILOG

                  1.

                  U popis iz dijela I. Priloga II. Odluci 2010/413/ZVSP umeće se dolje navedeni subjekt:
                  I.   Osobe i subjekti uključeni u nuklearne aktivnosti ili aktivnosti povezane s balističkim projektilima te osobe i subjekti koji pružaju potporu Vladi Irana.

                  B.   Subjekti

                              Naziv

                              Identifikacijski podaci

                              Razlozi

                              Datum uvrštenja na popis

                              105.

                              Bank Tejarat

                              Poštanska adresa: Taleghani Br. 130, Taleghani Ave. P.O.Box: 11365 -5416, Teheran; Tel. 88826690; Tlx.: 226641 TJTA IR;Telefaks: 88893641;Internetska stranica: http://www.tejaratbank.ir

                              Banka Bank Tejarat daje znatnu potporu Vladi Irana tako što joj nudi financijska sredstva i financijske usluge za razvojne projekte u vezi s naftom i plinom. Sektor nafte i plina znatan je izvor financiranja za Vladu Irana i nekoliko projekata koje financira banka Bank Tejarat izvode društva kćeri subjekata koji su u vlasništvu Vlade Irana i pod njezinom kontrolom. Uz to, banka Bank Tejarat i dalje je u djelomičnom vlasništvu Vlade Irana i blisko je s njom povezana te je stoga Vlada Irana u mogućnosti da utječe na odluke banke Bank Tejarat, uključujući na njezino sudjelovanje u financiranju projekata koje Vlada Irana smatra glavnim prioritetima.
                              Nadalje, s obzirom na to da banka Bank Tejarat pruža financijska sredstva raznim projektima koji se odnose na proizvodnju i rafiniranje sirove nafte za koje je nužno pribaviti ključnu opremu i tehnologiju za te sektore čija je nabava za upotrebu u Iranu zabranjena, za banku Bank Tejarat može se utvrditi da je uključena u nabavu zabranjene robe i tehnologije.

                              8.4.2015.

                  2.

                  U popis iz dijela III. Priloga II. Odluci 2010/413/ZVSP umeću se dolje navedeni subjekti:
                  III.   Islamic Republic of Iran Shipping Lines (IRISL)

                  B.   Subjekti

                              Naziv

                              Identifikacijski podaci

                              Razlozi

                              Datum uvrštenja na popis

                              4.

                              Ocean Capital Administration GmbH

                              Schottweg 5, Hamburg 22087, Njemačka; Br. isprave o registraciji društva: HRB92501 (Njemačka) izdana 4. siječnja 2005.

                              Holding poduzeće IRISL-a, smješteno u Njemačkoj, u vlasništvu IRISL-a te pod njegovom kontrolom.

                              8.4.2015.

                              5.

                              First Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94311 (Njemačka) izdana 21. srpnja 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              5.a

                              First Ocean GMBH & Co. Kg

                              Schottweg 5, Hamburg 22087, Njemačka; Br. isprave o registraciji društva: HRA102601 (Njemačka) izdana19. rujna 2005.; Br. IMO: 9349576

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              6.

                              Second Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94312 (Njemačka) izdana 21. srpnja 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              6.a

                              Second Ocean GMBH & Co. Kg

                              Schottweg 5, Hamburg 22087, Njemačka; Br. isprave o registraciji društva: HRA102502 (Njemačka) izdana 24. kolovoza 2005.; Br. IMO: 9349588.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              7.

                              Third Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94313 (Njemačka) izdana 21. srpnja 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              7.a

                              Third Ocean GMBH & Co. Kg

                              Schottweg 5, Hamburg 22087, Njemačka; Br. isprave o registraciji društva: HRA102520 (Njemačka) izdana 29. kolovoza 2005.; Br. IMO: 9349590

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              8.

                              Fourth Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94314 (Njemačka) izdana 21. srpnja 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              8.a

                              Fourth Ocean GMBH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102600 (Njemačka) izdana 19. rujna 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              9.

                              Fifth Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94315 (Njemačka) izdana 21. srpnja 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              9.a

                              Fifth Ocean GMBH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102599 (Njemačka) izdana 19. rujna 2005.; Br. IMO: 9349667

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              10.

                              Sixth Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94316 (Njemačka) izdana 21. srpnja 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              10.a

                              Sixth Ocean GMBH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102501 (Njemačka) izdana 24. kolovoza 2005.; Br. IMO: 9349679

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              11.

                              Seventh Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94829 (Njemačka) izdana 19. rujna 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              11.a

                              Seventh Ocean GMBH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102655 (Njemačka) izdana 26. rujna 2005.; Br. IMO: 9165786

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              12.

                              Eighth Ocean Administration GMBH

                              Schottweg 5, Hamburg 22087, Njemačka; Br. isprave o registraciji društva: HRB94633 (Njemačka) izdana 24. kolovoza 2005.;

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              12.a

                              Eighth Ocean GmbH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102533 (Njemačka) izdana 1. rujna 2005.; Br. IMO: 9165803

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              13.

                              Ninth Ocean Administration GmbH

                              Schottweg 5, Hamburg 22087, Njemačka; Br. isprave o registraciji društva: HRB94698 (Njemačka) izdana 9. rujna 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              13.a

                              Ninth Ocean GmbH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102565 (Njemačka) izdana 15. rujna 2005.; Br. IMO: 9165798

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              14.

                              Tenth Ocean Administration GmbH

                              Schottweg 5, Hamburg 22087, Njemačka

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              14.a

                              Tenth Ocean GmbH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102679 (Njemačka) izdana 27. rujna 2005.; Br. IMO: 9165815

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              15.

                              Eleventh Ocean Administration GmbH

                              Schottweg 5, Hamburg 22087, Njemačka; Br. isprave o registraciji društva: HRB94632 (Njemačka) izdana 24. kolovoza 2005.;

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              15.a

                              Eleventh Ocean GmbH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102544 (Njemačka) izdana 9. rujna 2005.; Br. IMO: 9209324

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              16.

                              Twelfth Ocean Administration GmbH

                              Schottweg 5, Hamburg 22087, Njemačka; Br. isprave o registraciji društva: HRB94573 (Njemačka) izdana 18. kolovoza 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              16.a

                              Twelfth Ocean GmbH & CO. KG

                              Schottweg 5, Hamburg 22087, Njemačka; Br. isprave o registraciji društva: HRA102506 (Njemačka) izdana 25. kolovoza 2005.

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              17.

                              Thirteenth Ocean Administration GmbH

                              Schottweg 5, Hamburg 22087, Njemačka

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              18.

                              Fourteenth Ocean Administration GmbH

                              Schottweg 5, Hamburg 22087, Njemačka

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              19.

                              Fifteenth Ocean Administration GmbH

                              Schottweg 5, Hamburg 22087, Njemačka

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              20.

                              Sixteenth Ocean Administration GmbH

                              Schottweg 5, Hamburg 22087, Njemačka

                              U vlasništvu IRISL-a putem poduzeća Ocean Capital Administration GmbH, holding poduzeća IRISL-a.

                              8.4.2015.

                              37.

                              IRISL Maritime Training Institute

                              No 115, Ghaem Magham Farahani St. P.O. Box 15896-53313, Teheran, Iran

                              IRISL Maritime Training Institute je u vlasništvu i pod kontrolom IRISL-a koji posjeduje 90 % dionica tog trgovačkog društva i čiji je predstavnik potpredsjednik Upravnog odbora. Bavi se osposobljavanjem zaposlenika IRISL-a.

                              8.4.2015.

                              39.

                              Kheibar Co.

                              Iranshahr shomali (North) avenue, nr 237, 158478311 Teheran, Iran

                              Kheibar Co. je u vlasništvu i pod kontrolom IRISL-a koji posjeduje 81 % dionica tog trgovačkog društva i čiji je predstavnik član Upravnog odbora tog društva. Bavi se nabavom rezervnih dijelova za plovila.

                              8.4.2015.

                              40.

                              Kish Shipping Line Manning Co.

                              Sanaei Street Kish Island Iran

                              Kish Shipping Line Manning Co. je u vlasništvu i pod kontrolom IRISL-a. Bavi se zapošljavanjem osoblja IRISL-a te njegovim upravljanjem.

                              8.4.2015.


title: Odluka Komisije оd 12. prosinca 2013. o osnivanju Europskog istraživačkog vijeća

text:
               20.12.2013

               HR

               Službeni list Europske unije

               C 373/23

         ODLUKA KOMISIJE
   оd 12. prosinca 2013.
   o osnivanju Europskog istraživačkog vijeća
   2013/C 373/09
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća 2013/743/EU оd 3 prosinca 2013. o uspostavi Posebnog programa o provedbi Okvirnog programa za istraživanje i inovacije – Horizont 2020. (2014.–2020.) (1), a posebno njegov članak 6. stavke 1. i 2.,
   budući da:

               (1)

               Kako bi se osigurala neprekidnost djelovanja i aktivnosti koje se provode na temelju Odluke Vijeća 2006/972/EZ (2), Europsko istraživačko vijeće („ERC”), koje se osniva u skladu s Odlukom 2013/743/EU, trebalo bi zamijeniti i naslijediti ERC osnovan Odlukom Komisije 2007/134/EZ (3).

               (2)

               Člankom 6. stavkom 2. Odluke 2013/743/EU predviđa se da će se ERC sastojati od neovisnog Znanstvenog vijeća i posebnog provedbenog tijela. Posebno provedbeno tijelo treba osnovati kao vanjsko tijelo u obliku izvršne agencije koja se osniva posebnim aktom u skladu s Uredbom Vijeća (EZ) br. 58/2003 (4).

               (3)

               Znanstveno bi se vijeće trebalo sastojati od najboljih znanstvenika, inženjera i stručnjaka. Njegovi članovi trebaju biti neovisni o bilo kakvom vanjskom utjecaju te ih je potrebno imenovati tako da se osigura neprekidan rad Znanstvenog vijeća.

               (4)

               Kako bi se osigurala pravovremena provedba Posebnog programa, Znanstveno vijeće ERC-a osnovano Odlukom 2007/134/EZ već je donijelo preliminarna stajališta u očekivanju mjera koje će se donijeti u skladu s člankom 7. Odluke 2013/743/EU. Ta bi preliminarna stajališta Znanstveno vijeće osnovano ovom Odlukom trebalo prihvatiti ili odbaciti.

               (5)

               Trebaju se utvrditi potrebne odredbe za djelovanje Znanstvenog vijeća.

               (6)

               Trebaju se donijeti odredbe kojima će se omogućiti nesmetana suradnja između Znanstvenog vijeća i posebnog provedbenog tijela ERC-a.

               (7)

               Znanstveno vijeće trebalo bi imati pristup dokumentima i podacima koji su potrebni za njegov rad u skladu s Uredbom (EZ) br. 45/2001 Europskog parlamenta i Vijeća (5).

               (8)

               Odlukom 2013/743/EU predviđeno je da članovi Znanstvenog vijeća primaju naknade za izvršavanje svojih zadaća te je u tu svrhu potrebno utvrditi pravila.

               (9)

               Odluku 2007/134/EZ treba staviti izvan snage,

         ODLUČILA JE:
   Članak 1.
   Osnivanje Europskog istraživačkog vijeća
   Europsko istraživačko vijeće („ERC”) osniva se na razdoblje od 1. siječnja 2014. do 31. prosinca 2020. Ono zamjenjuje i nasljeđuje Europsko istraživačko vijeće osnovano Odlukom Komisije 2007/134/EZ.
   Članak 2.
   Članovi Znanstvenog vijeća
   1.   Znanstveno vijeće sastoji se od predsjednika ERC-a („predsjednik ERC-a”) i ostala 21 člana. Osobe navedene u Prilogu I., njih 21, imenuju se ostalim članovima Znanstvenog vijeća na razdoblje utvrđeno u istom Prilogu.
   2.   Članovi obavljaju svoje zadaće neovisno o bilo kakvom vanjskom utjecaju. Oni pravodobno izvještavaju Komisiju o svakom sukobu interesa koji bi mogao negativno utjecati na njihovu objektivnost.
   3.   Članovi se imenuju na četverogodišnji mandat koji je moguće jednom produžiti. Kako bi se omogućila postupna rotacija članstva, moguće je imenovati člana i na razdoblje kraće od najdužega. Članovi ostaju na dužnosti do zamjene ili do isteka mandata.
   4.   U opravdanim slučajevima, kako bi se održala cjelovitost ili neprekidan rad Znanstvenog vijeća, Komisija može mandat člana prekinuti na vlastitu inicijativu.
   Članak 3.
   Djelovanje Znanstvenog vijeća
   1.   Znanstveno vijeće donosi svoj poslovnik, kao i kodeks ponašanja u pogledu povjerljivosti, sukoba interesa i obrade osobnih podataka u skladu s Uredbom (EZ) br. 45/2001.
   2.   Znanstveno vijeće održava plenarne sjednice toliko često koliko je to potrebno za njegov rad. Sažetci zapisnika s plenarnih sjednica objavljuju se na web-mjestu ERC-a.
   3.   Predsjednik može u skladu s poslovnikom Znanstvenog vijeća odlučiti da sjednice budu zatvorene.
   4.   Znanstveno vijeće može iz kruga svojih članova osnovati stalne odbore, radne skupine i ostala tijela posvećena posebnim zadaćama Znanstvenog vijeća.
   5.   Znanstveno vijeće osnovano na temelju ove Odluke odmah nakon osnivanja prihvaća ili odbacuje preliminarna stajališta Znanstvenog vijeća osnovanog Odlukom 2007/134/EZ o mjerama koje se donose u skladu s člankom 7. Odluke 2013/743/EU.
   Članak 4.
   Suradnja s Europskim istraživačkim vijećem
   Znanstveno vijeće i posebno provedbeno tijelo osiguravaju usklađenost strateških i operativnih aspekata svih aktivnosti ERC-a. Predsjednik ERC-a, potpredsjednici Znanstvenog vijeća i ravnatelj posebnog provedbenog tijela održavaju redovite koordinacijske sastanke kako bi se omogućila učinkovita suradnja.
   Članak 5.
   Pristup dokumentima i podacima
   1.   Komisija i posebno provedbeno tijelo Znanstvenom vijeću osiguravaju dokumente, podatke i pomoć potrebne za njegov rad, čime mu se omogućuje samostalno i neovisno djelovanje u skladu s Uredbom (EZ) br. 45/2001.
   2.   Članovi Znanstvenog vijeća dokumente i podatke koji su im stavljeni na raspolaganje u skladu sa stavkom 1. upotrebljavaju samo za predviđene svrhe i zadaće te podliježu obvezi čuvanja tajnosti.
   3.   Znanstveno vijeće poduzima odgovarajuće organizacijske i tehničke mjere kojima se jamči sigurnost i povjerljivost dokumenata radi sprječavanja svakog neovlaštenog objavljivanja ili pristupa, slučajnog ili nezakonitog uništavanja, gubitka ili promjene podataka i dokumenata.
   4.   Članovi Znanstvenog vijeća posvećuju dužnu pažnju legitimnosti, primjerenosti, relevantnosti, točnosti, nužnosti i vremenskom ograničenju prikupljanja, obrade i pohrane osobnih podataka.
   5.   Ako iz razloga povezanih sa zaštitom osobnih podataka, povjerljivosti, sigurnosti ili javnog interesa nije moguće odobriti pristup dokumentima i podacima ili osobnim podacima, Komisija i posebno provedbeno tijelo pismenim putem obavješćuju Znanstveno vijeće o tim razlozima te mu o temi o kojoj je riječ dostavljaju sve informacije za koje smatraju da ih je moguće pružiti u skladu s odredbama uredaba.
   Članak 6.
   Naknade članovima Znanstvenog vijeća s iznimkom predsjednika ERC-a
   Pravila o honorarima za zadaće koje izvršavaju članovi Znanstvenog vijeća, s iznimkom predsjednika ERC-a, i nadoknađivanju njihovih putnih troškova i troškova boravka utvrđena su u Prilogu II.
   Članak 7.
   Stavljanje izvan snage
   Odluka 2007/134/EZ stavlja se izvan snage. Upućivanja na Odluku stavljenu izvan snage smatraju se upućivanjima na ovu Odluku.
   Članak 8.
   Stupanje na snagu
   Ova Odluka stupa na snagu 1. siječnja 2014.

      Sastavljeno u Bruxellesu 12. prosinca 2013.

            Za Komisiju

         Máire GEOGHEGAN-QUINN

            Članica Komisije

      (1)  SL L 347, 20.12.2013., str. 965.

      (2)  Odluka Vijeća 2006/972/EZ od 19. prosinca 2006. o posebnom programu „Ideje” o provedbi Sedmog okvirnog programa Europske zajednice za istraživanje, tehnološki razvoj i demonstracijske aktivnosti (2007.–2013.) (SL L 400, 30.12.2006., str. 243.).

      (3)  Odluka Komisije 2007/134/EZ od 2. veljače 2007. o osnivanju Europskog istraživačkog vijeća (SL L 57, 24.2.2007., str. 14.).

      (4)  Uredba Vijeća (EZ) br. 58/2003 od 19. prosinca 2002. o utvrđivanju statuta izvršnih agencija kojima se povjeravaju određene zadaće vezane uz upravljanje programima Zajednice (SL L 11, 16.1.2003., str. 1.).

      (5)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      PRILOG I.

         Članovi Znanstvenog vijeća

                  Ime i prezime te ustanova

                  Kraj mandata

                  Klaus BOCK, Danish National Research Foundation

                  31. prosinca 2016.

                  Nicholas CANNY, National University of Ireland, Galway

                  31. prosinca 2014.

                  Sierd A.P.L. CLOETINGH, Utrecht University

                  31. prosinca 2015.

                  Tomasz DIETL, Polish Academy of Sciences

                  31. prosinca 2014.

                  Daniel DOLEV, Hebrew University of Jerusalem

                  31. prosinca 2014.

                  Athene DONALD, University of Cambridge

                  31. prosinca 2016.

                  Barbara ENSOLI, Istituto Superiore di Sanità, Roma

                  31. prosinca 2016.

                  Pavel EXNER, Czech Academy of Sciences

                  31. prosinca 2014.

                  Nuria Sebastian GALLES, University of Pompeu Fabra, Barcelona

                  31. prosinca 2016.

                  Reinhard GENZEL, Max Planck Institute for Extraterrestrial Physics

                  31. prosinca 2016.

                  Carl-Henrik HELDIN, Ludwig Institute for Cancer Research, Uppsala

                  31. prosinca 2014.

                  Timothy HUNT, Cancer Research UK, South Mimms

                  31. prosinca 2014.

                  Matthias KLEINER, Technical University of Dortmund

                  31. prosinca 2016.

                  Éva KONDOROSI, Hungarian Academy of Sciences

                  31. prosinca 2016.

                  Mart SAARMA, University of Helsinki

                  31. prosinca 2014.

                  Nils Christian STENSETH, University of Oslo

                  31. prosinca 2017.

                  Martin STOKHOF, University of Amsterdam

                  31. prosinca 2017.

                  Anna TRAMONTANO, Sapienza University of Rome

                  31. prosinca 2014.

                  Isabelle VERNOS, Centre for Genomic Regulation, Barcelona

                  31. prosinca 2014.

                  Reinhilde VEUGELERS, Catholic University of Leuven

                  31. prosinca 2016.

                  Michel WIEVIORKA, Centre for Sociological Analysis and Intervention, Paris

                  31. prosinca 2017.

      PRILOG II.

         Pravila iz članka 6. o naknadama članovima Znanstvenog vijeća s iznimkom predsjednika ERC-a

                  1.

                  Honorare članova Znanstvenog vijeća, s iznimkom predsjednika ERC-a, kao i njihove putne troškove i troškove boravka povezane sa zadaćama koje izvršavaju pokriva posebno provedbeno tijelo u skladu s ugovorom i uvjetima utvrđenima u točkama 2. do 5.

                  2.

                  Honorari potpredsjednikâ Znanstvenog vijeća iznose 3 500 EUR za sudjelovanje na cijelom plenarnom sastanku i 1 750 EUR za djelomično sudjelovanje.

                  3.

                  Honorari ostalih članova iz točke 1. iznose 2 000 EUR za sudjelovanje na cijelom plenarnom sastanku i 1 000 EUR za djelomično sudjelovanje.

                  4.

                  Plaćanja odobrava ravnatelj posebnog provedbenog tijela ili njegov zamjenik na temelju popisa sudionika koji potvrđuje predsjednik ERC-a i ravnatelj posebnog provedbenog tijela ili njihovi zamjenici. Na popisu sudionika za svakog se člana navodi je li sudjelovao na cijelom sastanku (puno sudjelovanje) ili samo na dijelu sastanka (djelomično sudjelovanje).

                  5.

                  Kad je riječ o sastancima koji nisu plenarni, posebno provedbeno tijelo članovima Znanstvenog vijeća po potrebi nadoknađuje putne troškove i troškove boravka koji su neophodni za izvršavanje njihovih zadaća, u skladu s njihovim ugovorom i pravilima Komisije o naknadama vanjskim stručnjacima (1).

                  6.

                  Honorari i putni troškovi i troškovi boravka pokrivaju se iz operativnog proračuna Posebnog programa uspostavljenog Odlukom 2013/743/EU.

         (1)  Odluka Komisije C(2007) 5858.